(5)

dodajo se naslednje točke 26.410, 26.415, 26.420, 26.425, 26.430, 26.431 in 26.435: „26.410 Naprave za upravljanje v sili pod vodo Operatorji malih in velikih helikopterjev, ki morajo biti v skladu s točko CAT.IDE.H.320(a) Priloge IV k Uredbi (EU) št. 965/2012 zasnovani za pristanek na vodi ali certificirani za zasilni pristanek na vodi, zagotovijo, da so vse naprave za upravljanje v sili, ki jih je treba upravljati pod vodo, označene z načinom delovanja ter rumenimi in črnimi črtami. 26.415 Podvodni zasilni izhodi (a) Operatorji malih in velikih helikopterjev, ki morajo biti v skladu s točko CAT.IDE.H.320(a) Priloge IV k Uredbi (EU) št. 965/2012 zasnovani za pristanek na vodi ali certificirani za zasilni pristanek na vodi, zagotovijo, da: (1) lahko potniki zlahka prepoznajo sredstva za upravljanje vseh podvodnih zasilnih izhodov, tako da je v primeru zasilnega pristanka na vodi ali prevrnitve izstop lažji; (2) podvodni zasilni izhod je na vsaki strani helikopterja za vsako enoto (ali del enote) s štirimi potniškimi sedeži, razen če je podvodni zasilni izhod dovolj velik, da omogoča hkratni izstop dveh potnikov; (3) potniški sedeži so glede na podvodne zasilne izhode iz točke (2) nameščeni tako, da olajšajo izhod potnikov v primeru prevrnitve helikopterja in poplavljanja kabine. (b) Operatorji malih helikopterjev kategorije A in velikih helikopterjev, ki morajo biti v skladu s točko CAT.IDE.H.320(a) Priloge IV k Uredbi (EU) št. 965/2012 zasnovani za pristanek na vodi ali certificirani za zasilni pristanek na vodi, zagotovijo, da: (1) se vsi zasilni izhodi, vključno z zasilnimi izhodi za posadko, in vsa vrata, okna ali druge odprtine, primerne za izhod pod vodo, lahko uporabijo v sili; (2) so na voljo samodejna sredstva za enostavno prepoznavanje obrobja odprtin vseh podvodnih zasilnih izhodov v vseh pogojih osvetlitve; take oznake morajo biti zasnovane tako, da ostanejo vidne, če se helikopter prevrne ali kabina potopi. 26.420 Oprema za nujne primere za letenje nad vodo (a) Operatorji malih in velikih helikopterjev, ki morajo izpolnjevati zahteve iz točke CAT.IDE.H.300 Priloge IV, točke NCC.IDE.H.227 Priloge VI ali točke SPO.IDE.H.199 Priloge VIII k Uredbi (EU) št. 965/2012, zagotovijo, da ima vsak napihljivi rešilni čoln sredstvo, ki ga ohranja blizu helikopterja, in dodatno sredstvo, s katerim je pritrjen na helikopter in ki ga ohranja dlje na razdalji, ki ne ogroža ne rešilnega čolna ne oseb na krovu. Če se helikopter popolnoma potopi, se obe sredstvi za zadržanje rešilnega čolna pretrgata, preden se helikopter potopi, tudi če je rešilni čoln prazen. (b) Operatorji malih in velikih helikopterjev, ki morajo biti v skladu s točko CAT.IDE.H.320(a) Priloge IV k Uredbi (EU) št. 965/2012 zasnovani za pristanek na vodi ali certificirani za začasni pristanek na vodi, zagotovijo, da so opredeljene določbe, v skladu s katerimi mora biti za vsakega potnika na helikopterju spravljen rešilni pas, ki je za potnika lahko dosegljiv, medtem ko sedi, razen če se od potnikov zahteva, da rešilni pas nosijo ves čas na krovu helikopterja. (c) Operatorji velikih helikopterjev, za katere se v skladu s točko SPA.HOFO.165(d) Priloge V k Uredbi (EU) št. 965/2012 zahteva namestitev enega ali več rešilnih čolnov, zagotovijo, da je rešilne čolne: (1) mogoče splaviti na daljavo s sredstvi za splavitev rešilnih čolnov, ki so na dosegu letalske posadke, potnikov v potniški kabini in vseh preživelih v vodi, kadar je helikopter v pokončnem plavajočem položaju ali prevrnjen; (2) mogoče zanesljivo splaviti, kadar je helikopter v katerem koli razumno predvidljivem plavajočem položaju, tudi prevrnjen, in kadar obstajajo utemeljene razmere na morju, v katerih je helikopter odporen na prevrnitev. 26.425 Obstoj utemeljenih razmer na morju (a) Nosilec certifikata tipa za mali ali velik helikopter zagotovi, da so utemeljene razmere na morju, pri katerih je helikopter odporen proti prevrnitvi, in vse povezane informacije glede določb o certificiranju za zasilni pristanek na vodi ali določb o zasilnih plavalnih sistemih, vključene v letalski priročnik za rotoplane in na voljo vsem operatorjem. (b) Nosilec dodatnega certifikata tipa za zasilni plavalni sistem, nameščen na malem ali velikem helikopterju, zagotovi, da so utemeljene razmere na morju, pri katerih je helikopter odporen proti prevrnitvi, in vse povezane informacije glede določb o certificiranju za zasilni pristanek na vodi ali določb o zasilnih plavalnih sistemih, vključene v letalski priročnik za rotoplane in na voljo vsem operatorjem. 26.430 Odpornost zasilnega plavalnega sistema na poškodbe (a) Operatorji malih ali velikih helikopterjev, katerih prvo individualno spričevalo o plovnosti je bilo izdano dne 9. avgusta 2025 ali pozneje in ki morajo biti v skladu s točko CAT.IDE.H.320(a) Priloge IV k Uredbi (EU) št. 965/2012 zasnovani za pristanek na vodi ali certificirani za zasilni pristanek na vodi, zagotovijo, da se, če helikopter vključuje spravljeni zasilni plavalni sistem, pri projektu čim bolj zmanjšajo učinki na uspešno splavitev in zadržanje zasilnega plavalnega sistema zaradi morebitnih poškodb ob trčenju v vodo. (b) Operatorji malih ali velikih helikopterjev s spravljenimi zasilnimi plavalnimi sistemi, ki so bili prvič nameščeni dne 9. avgusta 2025 ali pozneje, ki morajo biti v skladu s točko CAT.IDE.H.320(a) Priloge IV k Uredbi (EU) št. 965/2012 certificirani za zasilni pristanek na vodi, zagotovijo, da se pri projektu čim bolj zmanjšajo učinki na uspešno splavitev in zadržanje zasilnih plavalnih sistemov zaradi morebitnih poškodb ob trčenju v vodo. 26.431 Ugotavljanje trdnosti projektov zasilnih plavalnih sistemov (a) Operator malega ali velikega helikopterja, ki mora biti v skladu s točko CAT.IDE.H.320(a) Priloge IV k Uredbi (EU) št. 965/2012 zasnovan za pristanek na vodi ali certificiran za zasilni pristanek na vodi, lahko od osebe iz točke (b) zahteva, da opravlja storitve iz točke (c), če sta izpolnjena oba naslednja pogoja: (1) operator mora dokazati skladnost s točko 26.430 te priloge; (2) trdnost zasilnega plavalnega sistema ob trčenju v vodo ni bila dokazana v okviru certifikata tipa ali dodatnega certifikata tipa navedenega helikopterja. (b) Oseba, ki opravlja storitve iz točke (c), je: (1) nosilec certifikata tipa, če je zasilni plavalni sistem vključen v projekt tipa; (2) nosilec dodatnega certifikata tipa, če je zasilni plavalni sistem certificiran na podlagi dodatnega certifikata tipa. (c) Oseba iz točke (b): (1) ugotovi, da so učinki na uspešno splavitev in zadržanje zasilnega plavalnega sistema zaradi morebitnih poškodb ob trčenju v vodo čim bolj zmanjšani; (2) ugotovi, da se učinki iz točke (c)(1) upoštevajo pri projektu zasilnega plavalnega sistema; (3) operatorju predloži oceno. 26.435 Samodejna splavitev zasilnega plavalnega sistema (a) Operatorji malih helikopterjev, ki morajo biti v skladu s točko CAT.IDE.H.320(a) Priloge IV k Uredbi (EU) št. 965/2012 zasnovani za pristanek na vodi ali certificirani za zasilni pristanek na vodi, zagotovijo, da se, če je zasilni plavalni sistem nameščen in spravljen med letom, ta samodejno splavi ob trčenju v vodo. (b) Operatorji malih helikopterjev kategorije A in velikih helikopterjev, ki morajo biti v skladu s točko CAT.IDE.H.320(a) Priloge IV k Uredbi (EU) št. 965/2012 zasnovani za pristanek na vodi ali certificirani za zasilni pristanek na vodi, zagotovijo, da se, če je zasilni plavalni sistem nameščen in spravljen med letom, ta samodejno splavi ob trčenju v vodo in ni odvisen od nikakršnega dejanja s strani pilota med letom.“;